(3)

Članak 4. zamjenjuje se sljedećim: „Članak 4. Specifikacija, identifikacija i klasifikacija izvedenica 1. U izvješću se izvedenica određuje na temelju vrste ugovora i razreda imovine u skladu sa stavcima 2. i 3. 2. U polju 1 u tablici 2. iz Priloga navodi se kojoj od sljedećih vrsta ugovora pripada izvedenica: (a) financijski ugovori za razlike; (b) terminski ugovor o stopama; (c) terminski ugovor; (d) budućnosnica; (e) opcija; (f) oklada na raspone; (g) ugovor o razmjeni; (h) opcija razmjene; i. ostalo. 3. U polju 2 u tablici 2. iz Priloga izvedenica se određuje na temelju sljedećih razreda imovine: (a) roba i emisijske jedinice; (b) kredit; (c) valuta; (d) vlasnički instrument; (e) kamatna stopa. 4. Ako se izvedenice ne odnose ni na jedan razred imovine iz stavka 3., druge ugovorne strane u izvješću navode razred imovine koji najbolje odgovara izvedenici. Obje druge ugovorne strane navode isti razred imovine. 5. Izvedenica se navodi u polju 6 u tablici 2. iz Priloga upotrebom, ako je dostupno: (a) oznake međunarodnog identifikacijskog broja vrijednosnog papira u skladu s normom ISO 6166 (ISIN) ili, ako je primjenjivo, alternativne identifikacijske oznake (AII), do datuma početka primjene delegiranog akta Komisije donesenog u skladu s člankom 27. stavkom 3. Uredbe (EU) br. 600/2014 Europskog parlamenta i Vijeća (*1). (b) oznake ISIN od datuma početka primjene delegiranog akta Komisije donesenog u skladu s člankom 27. stavkom 3. Uredbe (EU) br. 600/2014. Ako se upotrebljava oznaka AII, upotrebljava se cijela oznaka AII. 6. Cijela oznaka AII iz stavka 5. dobije se povezivanjem sljedećih šest elemenata: (a) identifikacijske oznake tržišta (MIC) u skladu s normom ISO 10383 za mjesto trgovanja na kojem se izvedenicom trguje, navođenjem četiri alfanumerička znaka; (b) oznake koju dodjeljuje mjesto trgovanja i koja se sastoji od 12 alfanumeričkih znakova i može se povezati samo s određenim odnosnim instrumentom, vrstom namire i drugim značajkama ugovora; (c) jednog slova kojim se označuje je li instrument opcija ili budućnosnica te se navodi „O” za opciju i „F” za budućnosnicu; (d) jednog slova kojim se označuje je li riječ o opciji prodaje ili opciji kupnje te se navodi „P” za opciju prodaje i „C” za opciju kupnje; ako je u skladu s točkom (c) utvrđeno da je instrument budućnosnica, navodi se „F”; (e) datuma izvršenja ili datuma dospijeća ugovora o izvedenicama koji se navodi u standardnom obliku GGGG-MM-DD u skladu s normom ISO 8601; (f) izvršne cijene opcije koja se navodi s najviše 19 znamenki uključujući najviše pet decimala bez početnih i završnih nula. Decimalna točka služi kao decimalni razdjelnik. Navođenje negativnih vrijednosti nije dopušteno. Ako je instrument budućnosnica, izvršna cijena označuje se nulom. 7. Izvedenica se klasificira u polju 4 u tablici 2. iz Priloga upotrebom klasifikacijske oznake financijskog instrumenta (CFI) u skladu s normom ISO 10692 za proizvode označene oznakom ISIN u skladu s normom ISO 6166 ili oznakom AII. 8. Izvedenice za koje nije dostupna oznaka ISIN u skladu s normom ISO 6166 ili oznaka AII klasificiraju se s pomoću dodijeljene oznake. Ta je oznaka: (a) jedinstvena; (b) neutralna; (c) pouzdana; (d) otvorena; (e) stupnjevana; (f) dostupna; (g) dostupna po razumnoj cijeni; (h) podliježe odgovarajućem okviru upravljanja. 9. Dok ESMA ne odobri oznaku iz stavka 8., izvedenice za koje nije dostupna oznaka ISIN u skladu s normom ISO 6166 ili oznaka AII klasificiraju se s pomoću oznake CFI u skladu s normom ISO 10692. (*1) Uredba (EU) br. 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012 (SL L 173, 12.6.2014., str. 84.).”"